DA Den Europæiske Unions Tidende C 205/7

Forpligtelse til offentlig tjeneste

(2007/C 205/05)

I medfør af artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet besluttede den finske regering (Ministeriet for Transport og Kommunikation) at ændre en forpligtelse til offentlig tjeneste, hvad angår ruteflyvning (1). Denne forpligtelse til offentlig tjeneste er offentliggjort den 20. juni 2006 i Den Europæiske Unions Tidende C 144. Den ændrede forpligtelse til offentlig tjeneste træder i kraft, når den er offentliggjort i Den Europæiske Unions Tidende. Forpligtelsen omfatter ruteflyvning fra Helsinki til Savonlinna i perioden fra 1. oktober 2007 til 30. september 2010.

Forpligtelsen til offentlig tjeneste på ruten Helsinki-Savonlinna omfatter:

Mindste antal flyvninger

Der foretages mindst tre daglige returflyvninger på ruten Helsinki-Savonlinna på hverdage, mandag-fredag, bortset fra officielle fri- og helligdage.

I sommerferieperioden og i ferieperioder i forbindelse med jule- og andre helligdage kan fartplanen tilpasses til efterspørgslen. Følgende perioder er ikke omfattet af forpligtelsen: 4. juli-2. august 2008, 3. juli-1. august 2009 og 2. juli-31. juli 2010.

Kapacitet

Luftfartøjet skal have en sædepladskapacitet, som er tilstrækkelig til at dække efterspørgslen. Den gennemsnitlige kapacitetsudnyttelse på månedsbasis må ikke overstige 80 %.

Der bør være tilstrækkelig plads til bagage/fragt, så det er muligt for hver passager på en fuldt booket flyvning under normale vejrforhold at medtage 8 kg håndbagage og mindst 20 kg indskrevet bagage.

Billetpriser og salg

En enkeltbillet mellem Savonlinna og Helsinki må højst koste 190 EUR inklusive alle skatter og afgifter. Der tilbydes billetkategorier til nedsat pris, og mindst 40 % af alle billetter skal tilbydes i disse kategorier.

Luftfartsselskabet skal indgå en interlineaftale for den rute, som forpligtelsen til offentlig tjeneste gælder for, med mindst ét luftfartsselskab, der driver flytrafik fra Helsinki-Vantaa. Interlineaftalen skal indeholde de samme eller tilsvarende betingelser, og der skal anvendes et pro rata-system i overensstemmelse med de internationale bestemmelser på de billetpriser, der opkræves på ruten. Luftfartsselskabet skal indgå interlineaftaler på samme eller tilsvarende betingelser med alle luftfartsselskaber, som driver ruteflyvning fra Helsinki-Vantaa og ønsker at indgå en sådan aftale. Luftfartsselskabet skal udlevere de oplysninger om interlineaftalerne og disses vilkår, som Ministeriet for Transport og Kommunikation har brug for til kontrolformål.

Luftfartselskabet skal benytte et internationalt reservations- og billetsystem i Finland og være i besiddelse af en IATA-interline-aftale, som omfatter prisfastsættelse for tilslutningsflyvninger og bagagehåndteringsordninger. Det internationale reservations- og billetsystem skal indeholde oplysninger om priser og fartplaner.

Luftfartsselskabet skal indgå en samarbejdsaftale, der omfatter prisfastsættelse for tilslutningsflyvninger, med mindst et selskab, som beflyver udenrigsruter fra Helsinki-Vantaa lufthavn.

Til markedsføringen af flyvningerne skal der benyttes mindst ét edb-reservationssystem.

Driftens kontinuitet

Hvis bestemmelserne i den ovennævnte forpligtelse til offentlig tjeneste ikke overholdes i forbindelse med flyvningen, kan dette få administrative og/eller strafferetlige følger.

Luftfartsselskaber, der har til hensigt at afbryde beflyvningen af denne rute, meddeler dette til den finske civile luftfartsmyndighed senest seks måneder inden afbrydelsen af beflyvningen.

Adgangsforhold for funktionshæmmede

Luftfartsselskabet sikrer, at funktionshandicappedes behov tilgodeses i tilstrækkelig grad.

(1) EUT L 240 af 24.9.1992, s. 8.